Κανονισμός (ΕΚ) αριθ. 1236/2003 της Επιτροπής

της 10ης Ιουλίου 2003

για τροποποίηση του κανονισμού (ΕΚ) αριθ. 950/2003 όσον αφορά την ενίσχυση στα ροδάκινα και τα αχλάδια που προορίζονται για μεταποίηση κατά την περίοδο 2003/04

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 453/2002 της Επιτροπής(2), και ιδίως το άρθρο 6 παράγραφος 1,

Εκτιμώντας τα ακόλουθα:

(1) Το άρθρο 2 παράγραφος 3 του κανονισμού (ΕΚ) αριθ. 449/2001 της Επιτροπής, της 2ας Μαρτίου 2001, σχετικά με λεπτομέρειες εφαρμογής του κανονισμού (ΕΚ) αριθ. 2201/96 όσον αφορά το καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά(3), όπως τροποποιήθηκε τελευταία από τον κανονισμό (ΕΚ) αριθ. 1426/2002(4), επιβάλλει στην Επιτροπή να δημοσιεύει το ποσό των ενισχύσεων που πρόκειται να εφαρμοστούν για τα ροδάκινα και τα αχλάδια, μετά από έλεγχο της τήρησης των ορίων που καθορίζονται στο παράρτημα III του κανονισμού (ΕΚ) αριθ. 2201/96.

(2) Η ενίσχυση στα ροδάκινα και στα αχλάδια, για την περίοδο εμπορίας 2003/04, καθορίστηκε και δημοσιεύθηκε στον κανονισμό (ΕΚ) αριθ. 950/2003 της Επιτροπής, της 28ης Μαΐου 2003, για καθορισμό, για την περίοδο 2003/04, της ενίσχυσης στα ροδάκινα και τα αχλάδια που προορίζονται για μεταποίηση, στο πλαίσιο του κανονισμού (ΕΚ) αριθ. 2201/96 του Συμβουλίου(5).

(3) Μετά τη δημοσίευση του κανονισμού (ΕΚ) αριθ. 950/2003, οι αρχές των κρατών μελών γνωστοποίησαν στην Επιτροπή ότι δεν ήσαν πλήρη τα στοιχεία που είχαν στείλει ως προς την ποσότητα αχλαδιών προς μεταποίηση στη διάρκεια της περιόδου εμπορίας 2002-2003. Έκτοτε οι ανωτέρω αρχές διαβίβασαν τα πλήρη στοιχεία.

(4) Η ενίσχυση στα αχλάδια, για την περίοδο εμπορίας 2003/04, θα πρέπει να υπολογισθεί εκ νέου σύμφωνα με τα ορθά στοιχεία, συνεκτιμώντας ότι το ύψος της ενίσχυσης προς εφαρμογή για την περίοδο 2003/04 οφείλει να μειωθεί ανάλογα με την υπέρβαση του μεμονωμένου ορίου όπως προσαρμόστηκε καταλογίζοντας τις μη μεταποιηθείσες ποσότητες όπως προσδιορίζεται στο άρθρο 5 παράγραφος 2 τρίτο εδάφιο του κανονισμού (ΕΚ) αριθ. 2201/96 για έκαστο από τα οικεία κράτη μέλη.

(5) Θα πρέπει να τροποποιηθεί ο κανονισμός (ΕΚ) αριθ. 950/2003 ως επακόλουθο του νέου υπολογισμού του επιπέδου της ενίσχυσης.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΚ) αριθ. 950/2003 αντικαθίσταται από τα ακόλουθα:

"Άρθρο 1

Για την περίοδο 2003/04, η ενίσχυση που αναφέρεται στο άρθρο 2 του κανονισμού (ΕΚ) αριθ. 2201/96 ανέρχεται:

α) για τα ροδάκινα, σε: 47,70 ευρώ/τόνο·

β) για τα αχλάδια, σε:

- 71,55 ευρώ/τόνο στην Ελλάδα,

- 158,08 ευρώ/τόνο στην Ισπανία,

- 151,00 ευρώ/τόνο στη Γαλλία,

- 116,09 ευρώ/τόνο στην Ιταλία,

- 161,70 ευρώ/τόνο στις Κάτω Χώρες,

- 161,70 ευρώ/τόνο στην Αυστρία,

- 161,70 ευρώ/τόνο στην Πορτογαλία."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται για την περίοδο 2003/04.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Ιουλίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 72 της 14.3.2002, σ. 9.

(3) ΕΕ L 64 της 6.3.2001, σ. 16.

(4) ΕΕ L 206 της 3.8.2002, σ. 4.

(5) ΕΕ L 133 της 29.5.2003, σ. 81.